11 Dec Sofía Toro e Laura Sarasola, a dous pasos de Río
España consegue praza olímpica en 470 e realizará a súa elección interna entre febreiro e abril.
A Federación Internacional de vela (ISAF) comunicou na mañá de onte á Española que dispón de praza na clase 470 feminina, para disputar os próximos Xogos Olímpicos de Río de Janeiro 2016. A razón é que Oceanía renunciou á terceira praza que lle correspondía por potencial, e a ISAF deulla ao país mellor clasificado no último Mundial, entre os que nos dispuñan de pasaporte olímpico (finalmente, a décima posición de Fátima Reyes e Marina Galego resultou decisiva).
Unha vez coñecida a oficialidade desta noticia, a Real Federación Española de Vela iniciou un proceso de selección interna, no que as galegas Sofía Toro e Laura Sarasola parten entre as favoritas a ser o representante do país. «Estamos moi contentas que España xa teña a praza. É unha magnífica noticia para todas nós, pero só é o primeiro paso. Agora temos que concentrarnos na selección interna, que tamén será un proceso difícil. As probas para decidir que equipo vai representar a España serán o Campionato do Mundo de Arxentina e o Campionato de Europa que se celebrará aquí, en Palma de Mallorca», explica Sofía Toro , actual campioa olímpica de match race. A primeira destas probas será do 20 ao 27 de febreiro e a definitiva do 5 ao 12 de abril. Estará en Río de Janeiro o barco español que consiga a mellor combinación de resultados en ambas.
As principais opoñentes de Sofía Toro e Laura Sarasola de cara a conseguir ser a tripulación española de 470 femininos serán Fátima Reyes e Marina Galego (foron as mellores no último Mundial); e Ángela Pumariega e Patricia Cantero.
En calquera caso, o que xa é seguro é que España estará en Río na clase 470 femininos xunto ás tamén clasificadas Alemaña, Australia, Austria, Brasil, China , Francia, Gran Bretaña, Holanda, Xapón, Nova Zelandia, Polonia, Rusia, Singapur e Suecia.
En canto ao equipo olímpico español, a Federación xa ten a confirmación de praza en oito clases: RS:X masculino e feminino; Laser Standard, 470 masculino e feminino, 49er e 49erFX, e Nacra 17. Laser Radial e Finn aínda están pendentes de confirmar o seu pasaporte. Terán a última opción no Trofeo Princesa Sofía.
La Voz de Galicia: Iván Antelo